Freddie Mercury se skatte opgeveilFreddie Mercury op die verhoog in 1984. (Foto: AFP) Een van Freddy Mercury se oudste vriende, Mary Austin, beplan om ŉ versameling van 1 500 stukke van Freddy se besittings op te veil. Dié versameling sluit van sy handgeskrewe lirieke en verhoogkostuums in, en is oor 30 jaar deur Freddy in sy huis in die weste van Londen bymekaargemaak. “Die versameling neem jou dieper in die man en individu wat ek geken het,” het Mary aan die BBC gesê. “Jy sien die spektrum van sy smaak. Dit is ŉ baie intelligente en gesofistikeerde versameling.” ŉ Hoogtepunt van die veiling is die nege bladsy lange, handgeskrewe lirieke van een van Queen se grootste treffers, “We Are the Champions”, met harmonieë en akkoorde ingesluit. Die ongesiende lirieke van “Killer Queen”, geskryf in 1974, is ook deel van die versameling. “Jy kyk na die proses van die kunstenaar,” het Mary gesê. Sy het Freddie in die ouderdom van 19 in 1970 ontmoet nadat sy saam met die groep se kitaarspeler, Brian May, op ŉ afspraak was. Hulle het daarna vir ŉ ruk saamgebly en deur die jare baie na aan mekaar gebly. “Ek het nie baie mense om na toe te draai nie. Die enigste een is Mary,” het Freddy eens oor dié vriendin van hom gesê. Sy huis in Kensington, Londen, het in die 30 jaar ná sy afsterwe byna onveranderd gebly. Hy het dié huis aan Mary nagelaat en sy voel nou eindelik gereed om die versameling te verkoop. “Ek moet my dinge agter mekaar kry,” het 72-jarige Mary gesê. “Die tyd het aangebreek om die moeilike besluit te neem om hierdie baie spesiale hoofstuk in my lewe af te sluit.” Behalwe vir ŉ paar persoonlike geskenke en foto’s, verkoop Mary die volle versameling. “Ek het besluit dat dit nie vanpas sal wees om van die besittings vir myself te hou nie. As ek gaan verkoop, moet ek braaf wees en alles verkoop.”